钦定古今图书集成/明伦汇编/官常典/第580卷 > 张岳
## 钦定古今图书集成/明伦汇编/官常典/第580卷 > 张岳

按《明外史》本传：“岳字维乔，惠安人。祖纶，父慎，皆知县。
岳自幼好学，以大儒自期。举正德十一年进士，授行
人。武宗寝疾豹房，请令大臣、侍从、台谏轮直起居，视
药饵，防意外变。不报。与同官谏南巡，杖阙下，谪南京
国子学正。世宗嗣位，复故官，迁右司副。母老，乞便养，
改南京武选员外郎，历主客郎中。方议《大禘礼》，张璁”
求始祖所自出者实之，礼官皆唯唯。岳言于尚书李
时曰：“是安知为祖也，而祀之不如为皇初祖位，毋实
以人。”时大喜，告璁。璁不谓然，以初议上。帝竟令题皇
初祖主，如岳言。璁衔之，出为广西提学佥事。行部柳
州，军缺饷，大哗，城闭五日。岳令守城启门，召诘哗者，
予饷去。寻以计禽首恶，置之理。入贺，改提学江西，不
谢璁。璁黜广西选贡七人，谪岳广东盐课提举。迁廉
州知府。督民垦弃地，教以桔槔运水。廉民多盗珠池，
岳居四年，未尝入一珠。家人问珠何状，岳取库中珠
以示帝。使使往安南诘莫登庸杀主状。岳言于总督
张经曰：“莫氏篡黎，可无勘而知也。使往，受谩词辱国。
请留使者毋前。”经不可。知钦州林希元上书，请决讨
莫氏，岳贻书止之，复条上不可讨六事，为书贻执政
曰：“据边民报，黎赒袭封无嗣，以兄子𬤝为子。陈暠作
乱，赒遇害，暠篡。未几，国人拥立𬤝，暠奔谅山。𬤝立七
年，为莫登庸所逼，出居升华。登庸立𬤝幼弟懬而相
之，卒弑懬自立。国分为三：黎在南，莫居中，陈在西北。
后谅”山亦为登庸有，陈遂绝。而黎所居即古日南地，
与占城邻限大海，登庸不能逾之南，故两存近登庸。
又以交州付其孙福海，而自营海东府地名“都斋”，居
之。盖安南诸府，惟海东地最大，即所谓王山郡也。此
贼负篡逆名，常练兵备我，又时扬言求入贡，边人以
非故王也，弗敢闻。愚以为彼内乱，未尝有“所侵犯，可
且置之，待其乱定乃贡。若必用兵，胜败利钝，非岳所
敢知。”执政得书，不能决。已，毛伯温来视师，张经一以
军事委岳，又以翁万达才进二人于伯温。岳与伯温
语数日，伯温曰：“交事属君矣。”许登庸如岳议。会岳迁
浙江提学副使，又迁参政，伯温驰奏留之。乃改广东
参政，分守海北。登庸降，加岳俸一级，赐银币。寻以征
琼州叛黎功，加俸，及赐如之。塞上多事，言官荐岳边
才。伯温言“岳可南，翁万达可北也。”遂擢岳右佥都御
史，抚治郧阳。旋移抚江西。进右副都御史，总督两广
军务兼巡抚。讨破广东封川獞苏公乐等。进兵部右
侍郎。平广西马平诸县猺贼，先后俘斩四千，招抚二万馀人，诛贼魁韦金田等，增俸一级。召为刑部右侍
郎。以御史徐南金言，命留任。连山贼李金与贺县贼
倪仲亮等出没衡、永、郴、桂，积三十年不能平。岳大合
兵讨之，贼渠授首。莅镇四年，巨寇悉平，召拜兵部左
侍郎。湖、贵间有山曰“蜡尔”，诸苗居之。东属镇溪千户
所，筸子坪长官司隶湖广；西属铜仁、平头二长官司，
隶贵州，北接四川酉阳，广袤数百里。诸苗数反，官兵
不能制。侍郎万镗征之四年不克，乃授其魁龙许保
冠带，湖苗暂息，而贵苗反如故。镗奏“苗平，班师。”龙许
保及其党吴黑苗复乱。贵州巡抚李义壮告警，乃命
岳总督湖广、贵州、四川军务，讨之。进右都御史。义壮
持镗议欲抚，岳劾其阻兵，罢之。而佥都御史王学益
者，先义壮，抚贵州，与镗附严嵩，主抚议，数从中挠岳，
岳持益坚。方议进兵，许保袭执印江知县徐文伯及
石阡推官邓本忠以去。帝停岳俸。岳乃使总兵官沈
希仪、参将石邦宪等分道进，躬入铜仁督之。先后斩
贼魁五十三人。独许保黑苗跳不获，岳以捷闻，言“贵
苗渐平，湖苗听”抚，请遣土兵归农，朝议许之。未几，酉
阳宣慰冉元者，嗾许保黑苗突思州，劫执知府李允
简。邦宪兵邀夺允简还，允简竟死。嵩父子故憾岳，欲
逮治之，徐阶持不可，乃夺右都御史，以兵部侍郎督
师。邦宪等旋破贼，岳搜山箐馀贼，献思州印。及许保
湖广兵亦破，擒首恶李通海等。岳以黑苗未获，不敢
报功。已而冉元谋露，岳发其奸。元贿严世蕃，责岳绝
苗党。邦宪竟得黑苗以献，苗患乃息。岳卒于沅州。丧
归，沅人迎哭者不绝。已，叙功，复右都御史，赠太子少
保，谥襄惠。岳博览，工文章，经术湛深。不喜王守仁学，
以程、朱为宗。